google/wiki40b huggingface dataset:
Σεξουαλική αναπαραγωγή

Σεξουαλική αναπαραγωγή είναι ο σχηματισμός ενός νέου ατόμου μέσω της ένωσης δύο γαμέτων.
Είδος βιντεοπαιχνιδιού

Είδος βιντεοπαιχνιδιού είναι η κατάταξη που αντιστοιχεί σε ένα βιντεοπαιχνίδι, βασισμένη περισσότερο στην αλληλεπίδραση με τον τρόπο παιχνιδιού (gameplay) παρά στις οπτικές ή αφηγηματικές διαφορές. Ένα είδος βιντεοπαιχνιδιού καθορίζεται από ένα σύνολο στοιχείων του τρόπου παιχνιδιού, ανεξάρτητα από τον κόσμο και το υπόβαθρο στο οποίο διαδραματίζεται το παιχνίδι, σε αντίθεση με άλλα έργα μυθοπλασίας, όπως τις ταινίες ή τα βιβλία. Για παράδειγμα, ένα παιχνίδι βολών παραμένει παιχνίδι βολών, ανεξάρτητα από το αν λαμβάνει χώρα σε ένα κόσμο φανταστικό ή στο διάστημα. Όπως σχεδόν όλα τα βαριετέ της κατάταξης των ειδών, το ζήτημα του συγκεκριμένου είδους κάθε ξεχωριστού παιχνιδιού είναι ανοικτό για προσωπική ερμηνεία. Επιπλέον, κάθε παιχνίδι μπορεί να ανήκει ταυτόχρονα σε περισσότερα είδη από ένα.
Σκαντζόχοιρος της ανατολικής Ευρώπης

Ανατομία και Μορφολογία

Παρουσιάζει αρκετές ομοιότητες με τον Ευρωπαικό σκαντζόχοιρο αλλά τον διακρίνει μια λευκή κηλίδα στο στήθος του. Το σώμα του είναι καλυμμένο από πολλά αγκάθια κερατίνης και φθάνει τα 30 εκατοστά σε μήκος. Τα θηλυκά συνήθως είναι μεγαλύτερα από τα αρσενικά.

Οικολογία και Συμπεριφορά

Οι σκαντζόχοιροι είναι κυρίως δραστήριοι τις νυχτερινές ώρες, ιδιαίτερα τους καλοκαιρινούς και ανοιξιάτικους μήνες. Κατά την διάρκεια της ημέρας κοιμούνται κάτω από θάμνους και βράχους, ενώ την νύχτα αναζητά την τροφή του. Το φθινόπωρο φτιάχνουν φωλιές από βρύα και φύλλα κάτω από δέντρα, στις οποίες πέφτουν σε χειμέρια νάρκη. Ακόμη και τον χειμώνα, ορισμένες ζεστές νύχτες βγαίνει προς αναζήτηση τροφής.

Διατροφή

Οι σκαντζόχοιροι τρέφονται με διαφορά Ασπόνδυλα όπως σαλιγκάρια ή έντομα και αυγά ερπετών και πτηνών. Επίσης τρέφονται με καρπούς και ρίζες φυτών.

Αναπαραγωγή

Τα θηλυκά το καλοκαίρι, γεννούν 3-4 μικρά μετά από κύηση 4 μηνών. Οι νεαροί σκαντζόχοιροι έχουν μαλακά αγκάθια, τα οποία σταδιακά αντικαθιστόνται με σκληρότερα.

Ταξινόμηση

Ο Σκαντζόχοιρος της ανατολικής Ευρώπης, είναι ένα μικρό Θηλαστικό ζώο, της τάξης των Ευλιποτύφλων και της οικογένειας των Ερινακείδων. Ανήκει στο γένος Erinaceus, μαζί με τον Ευρωπαικό σκαντζόχοιρο.

Κατανομή

Η κατανομή του Erinaceaus concolor περιλαμβένει την ανατολική Ευρώπη, τον νότιο Καύκασο, την δυτική Σιβηρία, την Μικρά Ασία και την Μέση Ανατολή (Ισραήλ, Συρία, Λίβανος, Ιράκ και Ιράν). Το είδος απαντά επίσης στα νησιά της Αδριατικής και της Ελλάδας.
 Τέλος έχει καταγραφεί και στην βορειοανατολική Ιταλία, όπου συγκατοικεί με τον Erinaceus europaeus (Σκαντζόχοιρος της δυτικής Ευρώπης).
Βασίλης Κωνσταντίνου

Σε συλλογικό επίπεδο

Ξεκίνησε τον αθλητισμό με την καλαθοσφαίριση στον Γ.Σ. Αμαρουσίου και κατόπιν, με το ποδόσφαιρο στον Α.Ο. Παραδείσου Αμαρουσίου.
Το 1964 μεταπήδησε στον Παναθηναϊκό, σε ηλικία μόλις 17 ετών. Τα πρώτα χρόνια ήταν ο δεύτερος τερματοφύλακας του συλλόγου πίσω από τον Τάκη Οικονομόπουλο. Στο πρωτάθλημα αγωνίστηκε για πρώτη φορά τον Ιανουάριο του 1968. Με τον Παναθηναϊκό συμμετείχε σε 302 αγώνες πρωταθλήματος και σε 18 ευρωπαϊκούς αγώνες. Ήταν μέλος της ομάδας που αγωνίστηκε στον τελικό του κυπέλλου Πρωταθλητριών στο Γουέμπλεϊ εναντίον του Άγιαξ την περίοδο 1970-71, όντας αναπληρωματικός του Τάκη Οικονομόπουλου. Σημαντική υπήρξε η συμβολή του στη νίκη με 3-0 επί του Ερυθρού Αστέρα που έδωσε την πρόκριση στον τελικό. Με τον Παναθηναϊκό κατέκτησε 5 πρωταθλήματα (1965, 1969, 1970, 1972, 1977), 2 κύπελλα (1977, 1982) και 1 βαλκανικό κύπελλο (1977).
Το 1983, έπειτα από 19 χρόνια, αποχώρησε από τον Παναθηναϊκό για να συνεχίσει την καριέρα του στον ΟΦΗ. Με την ομάδα της Κρήτης αγωνίστηκε μέχρι το 1984, όταν και αποφάσισε να εγκαταλείψει την ενεργό δράση, σε ηλικία 37 ετών.
Ολοκλήρωσε την αθλητική του καριέρα ως καλαθοσφαιριστής αγωνιζόμενος με τα Βριλήσσια.

Στην εθνική Ελλάδας

Το ντεμπούτο του με την Ελλάδα πραγματοποιήθηκε στις 17 Ιανουαρίου 1973, στον εντός έδρας αγώνα εναντίον της Ισπανίας για τα προκριματικά του Μουντιάλ 1974. Με τη γαλανόλευκη φανέλα αγωνίστηκε συνολικά σε 28 αγώνες και ήταν μέλος της αποστολής που συμμετείχε στο Ευρωπαϊκό Πρωτάθλημα του 1980 που διεξήχθη στην Ιταλία, αγωνιζόμενος στους δύο πρώτους αγώνες.
Έχει αγωνιστεί επίσης με την Εθνική Ενόπλων, με την οποία κατέκτησε το παγκόσμιο κύπελλο το 1968 και το 1969, με την Εθνική Νέων στα ευρωπαϊκά πρωταθλήματα 1964, 1965, καθώς και στα προκριματικά του 1967, ενώ το 1971 κατέκτησε με την Εθνική Ελπίδων το βαλκανικό κύπελλο.

Σταδιοδρομία ως παράγοντας του Παναθηναϊκού

Επί σειρά ετών υπήρξε πρόεδρος του συνδέσμου παλαιμάχων ποδοσφαιριστών του Παναθηναϊκού. Τη σεζόν 2012-13 διατέλεσε γενικός αρχηγός του ποδοσφαιρικού τμήματος. Από το 2012 ήταν  μέλος της διοίκησης της ΠΑΕ, κατέχοντας τη θέση του πρώτου αντιπροέδρου, έως τις 29 Σεπτεμβρίου 2017 οπότε και κατέλαβε τη θέση του προέδρου του Δ.Σ, αναλαμβάνοντας από τον Δεκέμβριο του 2018 και χρέη διευθύνοντος συμβούλου της ΠΑΕ. Στις 25 Φεβρουαρίου του 2019 παραιτήθηκε τόσο από τη θέση του προέδρου όσο και από τη θέση του διευθύνοντος συμβούλου της ΠΑΕ λόγω της αποφασής του να διεκδικήσει την εκλογή του ως δημοτικός σύμβουλος στον Δήμο Αμαρουσίου
Ελληνικαί Αεροπορικαί Συγκοινωνίαι

Ιστορικό

Στη μεταπολεμική περίοδο, το Ελληνικό Κοινοβούλιο έδωσε δικαιώματα πτήσης σε τέσσερις εταιρείες, ώστε να ενισχύσει την ανταγωνιστικότητα; οι Τεχνικές Αεροπορικές Εκμεταλλεύσεις ή Τ.Α.Ε. ήταν μια ιδιωτική αεροπορική εταιρεία η οποία είχε παύσει να λειτουργεί πριν τον Β' Παγκόσμιο Πόλεμο, και επαναλειτούργησε μετά από αυτόν. Οι Ελληνικαί Αεροπορικαί Συγκοινωνίαι ιδρύθηκαν το 1947, μαζί με την εταιρεία Αεροπορικαί Μεταφοραί Ελλαδος και την εταιρεία Δαίδαλος.
Η ΕΛΛ.Α.Σ. ήταν μια εταιρεία κοινοπραξίας μαζί με την Scottish Aviation, Ltd., η οποία κατείχε ποσοστό 40% στην εταιρεία, ενώ οι Ελληνικές ένοπλες δυνάμεις και το Ελληνικό Δημόσιο διατηρούσαν το υπόλοιπο 60%. Από τη βάση της στο Πρέστγουικ της Σκωτίας, η Scottish Aviation εκπαίδευε το πλήρωμα και συντηρούσε το στόλο της εταιρείας.
Η εταιρεία πραγματοποιούσε δισ-εβδομαδιαία δρομολόγια από τη Γλασκώβη/Πρέστγουικ στην Αθήνα μέσω Λονδίνου, Παρισιού και Ρώμης χρησιμοποιώντας τα αεροσκάφη τύπου B-24 Liberator τα οποία χρησιμοποιούνταν επίσης προς Αλεξάνδρεια και Κάιρο, και για λίγο καιρό για Τελ Αβίβ. Αεροσκάφη τύπου Dakota DC-3 εξυπηρετούσαν τα εγχώρια δρομολόγια και το δρομολόγιο προς Λευκωσία, ξεκινώντας από τον Μάρτιο του 1948.
Η ελληνική αεροπορική αγορά στις δεκαετίες 1940 και 1950 δεν ήταν εύρωστη και ο Ελληνικός Εμφύλιος συνέχιζε να διαταράσσει τις μεταφορές και οι τέσσερις εταιρείες είχαν οικονομικές δυσκολίες. Το 1950, η εταιρεία Δαίδαλος χρεοκόπησε. Εξαιτίας των οικονομικών προβλημάτων και των υπόλοιπων τρυών εταιρειών, και για τη διασφάλιση του εθνικού αερομεταφορέα, το 1951, η Ελληνική Κυβέρνηση επέβαλλε τη συγχώνευση και των τριών εταιρειών σε μια, την Τεχνικές Αεροπορικές Εκμεταλλεύσεις—Εθνικές Αεροπορικές Γραμμές

Προορισμοί

Η ΕΛΛ.Α.Σ. πετούσε από τη Σκωτία για την Ελλάδα και από εκεί για την Αίγυπτο, την Κύπρο και το Ισραήλ.
Κύπελλο Ελλάδας καλαθοσφαίρισης ανδρών 1976

To 1ο Κύπελλο Ελλάδος καλαθοσφαίρισης ανδρών 1975-76 ξεκίνησε στις 2 Μαΐου 1976 με τους αγώνες της πρώτης φάσης και τελείωσε στις 12 Ιουλίου 1976 με τον τελικό, ο οποίος έγινε στην Αθήνα, στο Κλειστό Γυμναστήριο της Γλυφάδας με αντιπάλους την ΑΕΚ και τον Ολυμπιακό Πειραιώς. Το πρώτο κύπελλο Ελλάδος μπάσκετ κατέκτησε ο Ολυμπιακός.

Η διοργάνωση

Στη διοργάνωση μετείχαν πάνω από 90 σύλλογοι από όλη την Ελλάδα. Στις Α΄ και Β΄ φάσεις έλαβαν μέρος 50 σύλλογοι στο νότιο όμιλο και 31 στο βόρειο. Ως τη Δ΄ φάση γίνονταν ξεχωριστές κληρώσεις για το νότιο και το βόρειο όμιλο. Από την Ε΄ φάση (των 32) η κλήρωση έγινε πανελλήνια. Οι ομάδες της Α΄ Εθνικής μετείχαν από την Δ΄ φάση και μετά.
Πεπίνος της Ιταλίας

Νίκες επί των Αβάρων

Ο Καρλομάγνος προσπαθούσε να διαπραγματευτεί με μια Σαξονική εξέγερση (792), την ίδια ώρα ο Πεπίνος και ο δούκας Έρικ του Φρίουλι συνέχισαν να λεηλατούν τα οχυρά των Αβάρων. Η πρωτεύουσα των Αβάρων αλώθηκε δυο φορές και ο Πεπίνος έστειλε τα λάφυρα στον πατέρα του στο Άαχεν που τα μοίρασε σε όλους τους οπαδούς του ακόμα και σε ξένους βασιλείς όπως ο Όφα της Μερκίας. Ένα επικό ποίημα γράφηκε για να τιμήσει τον Πεπίνο για την γενναιότητα του στην υποταγή των Αβάρων (796), το ποίημα γράφτηκε στην Βερόνα την πρωτεύουσα του Πεπίνου μετά το 799 και κέντρο της Καρολίγγειας Αναγέννησης στην Ιταλία.
Η δεύτερη έκδοση της Βερόνας (800) υμνεί εξίσου τον βασιλιά Πεπίνο. Ο "Γοτθιανός Κώδικας" χαιρετίζει την εκστρατεία του στο Μπενεβέντο και την απελευθέρωση της Κορσικής "από την καταπίεση των Μουσουλμάνων". Η λαμπρή σταδιοδρομία του έληξε άδοξα με την αποτυχία του να καταλάβει την Βενετία ύστερα από 6 μήνες πολιορκία (810), οι επιδημίες λεηλάτησαν τον στρατό του και ο ίδιος αναγκάστηκε να υποχωρήσει. Ο Πεπίνος της Ιταλίας πέθανε λίγους μήνες αργότερα (8 Ιουλίου 810).

Οικογένεια

Τα ονόματα και η καταγωγή των ερωμένων του δεν είναι γνωστά, η μια πιστεύεται ότι ήταν η Μπέρθα, κόρη του Γουλιέλμου του Ζελόν κόμη της Τουλούζης. Ο Πεπίνος είχε έναν γιο και έξι κόρες : την Αδελαίδα που παντρεύτηκε τον Λάμπερτ Α΄ της Ναντ, την Ατάλα, την Γκουντράντα, την Μπέρθα και την Τετράδα, όλες οι κόρες του γεννήθηκαν την περίοδο 800 - 810 αλλά οι υπόλοιπες εκτός από την Αδελαίδα και την Τετράδα είχαν πεθάνει πριν τον παππού τους (814). Η Τετράδα παντρεύτηκε τον θετό γιο της Αδελαίδας Λάμπερτ Β΄ της Νάντ, ο γιος του Πεπίνου ήταν ο Βερνάρδος της Ιταλίας. Ο Πεπίνος της Ιταλίας ήταν έτοιμος να κληρονομήσει το ένα τρίτο της αυτοκρατορίας του πατέρα του αλλά πέθανε πριν από αυτόν, το στέμμα της Λομβαρδίας πέρασε στον γιό του Βερνάρδο αλλά την αυτοκρατορία κληρονόμησε ο μικρότερος ετεροθαλής αδελφός του Λουδοβίκος ο Ευσεβής.
Ελιούδ

Ο Ελιούδ είναι βιβλικό πρόσωπο που αναφέρεται στη Παλαιά Διαθήκη και στη Καινή Διαθήκη.
Σύμφωνα με τη Βίβλο γενέσεως Ιησού Χριστού ο Ελιούδ φέρεται ως γιος του Αχείμ, πατέρας του Ελεάζαρ και απόγονος του Βασιλέως του Ισραήλ Δαυίδ.
Η Ορθόδοξη Εκκλησία τον έχει αναγνωρίσει Άγιο, την μνήμη του οποίου εορτάζει την Κυριακή των Προπατόρων, πριν τα Χριστούγεννα
Παλαιόμυλος Φωκίδας

Γεωγραφία

Ο οικισμός απέχει μόλις 3 χλμ. από τον Κάμπο και έχει θέα προς τον Κορινθιακό κόλπο και τις εκβολές του ρέματος Καρουτίων εκεί που βρίσκεται ο Μαραθιάς. Το χωριό βρίσκεται πάνω στον επαρχιακό δρόμο "Χάνι Φασουλά" - Παλαιοξάρι σε απόσταση περίπου 12 χλμ. ΒΔ του Ευπαλίου.

Ιστορία

Στο πλάτωμα ενός λόφου, ανάμεσα στον Παλαιόμυλο και στον Κάμπο, είναι κτισμένο το ξωκλήσι του Αγίου Νικολάου και γύρω του βρέθηκαν υπολείμματα αρχαίου οικοδομήματος, από τον οποίο έχει χρησιμοποιηθεί υλικό για την ανοικοδόμηση του ίδιου του ναού. Σύμφωνα με μια άποψη θεωρείται ότι εκεί ήταν η αρχαία Ποτιδάνεια των Αποδοτών. Νότια εκτείνεται η τοποθεσία "Μνήματα", που οφείλει την ονομασία της στην ύπαρξη πολλών τάφων. Η Ι΄ Εφορεία Κλασικών Αρχαιοτήτων Δελφών, μετά από ανασκαφές που έκανε, αποκάλυψε επιβλητικούς Μακεδονικούς Τάφους του 4ου και 3ου αιώνα π.Χ. των οποίων τα ευρήματα  (κεραμικά, αγωγοί μεταφοράς νερού κλπ) εκτίθενται στο Αρχαιολογικό Μουσείο Δελφών. Σύμφωνα με άλλη άποψη πιθανότερη θεωρείται η εκδοχή πως στην ευρύτερη αυτή περιοχή βρισκόταν η αρχαία πόλη Απολλωνία.

Σημείωση

[96] [96.1] αὐλισάμενος δὲ τῷ στρατῷ ἐν τοῦ Διὸς τοῦ Νεμείου τῷ ἱερῷ, ἐν ᾧ Ἡσίοδος ὁ ποιητὴς λέγεται ὑπὸ τῶν ταύτῃ ἀποθανεῖν, χρησθὲν αὐτῷ ἐν Νεμέᾳ τοῦτο παθεῖν, ἅμα τῇ ἕῳ ἄρας ἐπορεύετο ἐς τὴν Αἰτωλίαν. [96.2] καὶ αἱρεῖ τῇ πρώτῃ ἡμέρᾳ Ποτιδανίαν καὶ τῇ δευτέρᾳ Κροκύλειον καὶ τῇ τρίτῃ Τείχιον, ἔμενέ τε αὐτοῦ καὶ τὴν λείαν ἐς Εὐπάλιον τῆς Λοκρίδος ἀπέπεμψεν· τὴν γὰρ γνώμην εἶχε τὰ ἄλλα καταστρεψάμενος οὕτως ἐπὶ Ὀφιονέας, εἰ μὴ βούλοιντο ξυγχωρεῖν, ἐς Ναύπακτον ἐπαναχωρήσας στρατεῦσαι ὕστερον.
— Θουκυδίδης, Ιστορία του Πελοποννησιακού Πολέμου - Ιστοριών Γ΄
Περσία

Η ιστορία

Η πρώτη αναφορά στους Πέρσες προέρχεται από Ασσυριακή επιγραφή του 800 π.Χ. η οποία τους αναφέρει ως "Παρσού", γείτονες ενός άλλου Αρείου έθνους τους Μήδους. Για τους δύο επόμενους αιώνες οι Πέρσες και οι Μήδοι ήταν υποτελείς των Ασσυρίων, Βαβυλωνίων και Σκυθών (επίσης Άριοι).

Η δυναστεία των Αχαιμενιδών (648-330 π.Χ)

Η δυναστεία των Αχαιμενιδών ήταν η πρώτη σειρά Περσών ηγεμόνων. Ιδρύθηκε από τον Αχαιμένα, έναν Πέρση ηγέτη του 700 π.Χ. Ο γιος του ο Θιέσπης οδήγησε τους νομάδες Πέρσες να εγκατασταθούν στο νότιο Ιράν γύρω στο 650 π.Χ. και συγκρότησε το πρώτο οργανωμένο Περσικό κράτος. Σταδιακά το Περσικό κράτος κατέκτησε την περιοχή των αυτοχθόνων Ελαμιτών συμπεριλαμβανομένης της σημαντικής περιοχής Ανσάν. Οι απόγονοι του Θιέσπη χωρίστηκαν σε δύο κλάδους, ο μεν βασίλευε στο Ανσάν ο δε στην υπόλοιπη Περσία.
Ο Κύρος ο Μέγας ένωσε τα δυο βασίλεια περί το 559 π.Χ. Εκείνη την περίοδο οι Πέρσες ήταν υποτελείς στους Μήδους υπό τον παππού του Κύρου, τον Αστυάγη. Ο Κύρος επαναστάτησε με τη βοήθεια των Περσών, ανατρέποντας τον Αστυάγη και δημιούργησε τη μεγάλη Περσική αυτοκρατορία προσθέτοντας τη Μηδία στο Περσικό κράτος στα 550 π.Χ. Ο Κύρος οδήγησε τους Μήδους και τους Πέρσες σε νέες κατακτήσεις. Αρχικά κατακτήθηκε η Λυδία, το 539 π.Χ. εισήλθε θριαμβευτικά στη Βαβυλώνα. Ο Χάρτης των ανθρωπίνων δικαιωμάτων του Κύρου είναι απόδειξη του μεγέθους του ως προσωπικότητα.
Ο Κύρος σκοτώθηκε σε μάχη με τους Μασσαγέτες στην προσπάθειά του να τους τιμωρήσει επειδή αρνήθηκαν να υποταχθούν.
Ο γιος του Κύρου, Καμβύσης Β΄, πρόσθεσε την Αίγυπτο στην Περσική Αυτοκρατορία. Η Αυτοκρατορία έφτασε στο απόγειό της με τον Δαρείο Α', ο οποίος κατέλαβε την κοιλάδα του Ινδού ποταμού και την Θράκη και πέρασε το Δούναβη καταδιώκοντας για αρκετό καιρό τους Σκύθες, χωρίς όμως σημαντικά αποτελέσματα. Η εισβολή του στην Ελλάδα ανακόπηκε στη Μάχη του Μαραθώνα. Ο γιος του Ξέρξης Α' επανέλαβε την προσπάθεια, αλλά ηττήθηκε στη Ναυμαχία της Σαλαμίνας το 480 π.Χ. και αποκρούστηκε οριστικά στη Μάχη των Πλαταιών το επόμενο έτος.
Η Περσική Αυτοκρατορία των Αχαιμενιδών ήταν η μεγαλύτερη και ισχυρότερη ως εκείνη την εποχή, καλά διοικούμενη και οργανωμένη. Ο Δαρείος διαίρεσε το βασίλειό του σε περίπου είκοσι Σατραπείες, με πολλούς από τους Σατράπες να έχουν προσωπικές σχέσεις με το Μεγάλο Βασιλέα (Σάχης). Εγκαθίδρυσε σύστημα υποχρεωτικής εισφοράς από τις Σατραπείες, υιοθέτησε το ανεπτυγμένο ταχυδρομικό σύστημα των Ασσυρίων και το επέκτεινε. Μετέφερε την πρωτεύουσα στα Σούσα, στο κέντρο της αυτοκρατορίας. Οι Πέρσες επέτρεψαν στους διάφορους υποτελείς πολιτισμούς να διατηρηθούν, ακολουθώντας το παράδειγμα του Κύρου, με αποτέλεσμα να μειωθεί δραματικά ο κίνδυνος εξεγέρσεων.
Παχώμιος Α΄

Βιογραφία

Πριν εκλεγεί, διετέλεσε Μητροπολίτης Ζιχνών. Μετά την πρώτη εκλογή του στον Οικουμενικό Θρόνο, πολεμήθηκε σφοδρά από υποστηρικτές του Πατριάρχη Ιωακείμ Α΄ και το 1504 εκθρονίστηκε, καθώς δεν κατάφερε να καλύψει τις οικονομικές υποχρεώσεις του Πατριαρχείου. Πατριάρχης ξαναέγινε ο Ιωακείμ, ο οποίος όμως πέθανε το ίδιο έτος, και έτσι ο Παχώμιος επανήλθε στο Θρόνο.
Προσπάθησε να επιλύσει το οικονομικό πρόβλημα με περιοδείες στις παραδουνάβιες ηγεμονίες της Μολδαβίας και της Βλαχίας. Επιστρέφοντας από μια τέτοια περιοδεία, δηλητηριάστηκε από τον υπηρέτη του Θεόδουλο και πέθανε στην Κωνσταντινούπολη στις αρχές του 1513. Ετάφη έξω από το ναό της Παμμακαρίστου.
Ρένος Χαραλαμπίδης

Βιογραφία

Η καταγωγή του είναι από το Σπήλαιο Ορεστιάδας του νομού Έβρου. Είναι αυτοδίδακτος ηθοποιός και σεναριογράφος με θεατρικές σπουδές σε ελεύθερα εργαστήρια στην Αθήνα. Έχει πρωταγωνιστήσει στην τηλεόραση, τον κινηματογράφο και το θέατρο. 
Ως σκηνοθέτης εμφανίστηκε το 1997 με το "No Budget Story", μια ασπρόμαυρη ρομαντική ταινία που σημάδεψε την δεκαετία του '90 και ξεκίνησε μια ολόκληρη σχολή με τη φιλοσοφία του γύρω από τον κινηματογράφο. 
Ακολούθησε το 2000 η ταινία "Φτηνά τσιγάρα", μια ταινία που στιγμάτισε την γενιά του τέλους της δεκαετίας του '90. Γυρισμένη ώστε να θυμίζει "τζαζ αυτοσχεδιασμό", η ταινία μοιάζει πλέον σαν ένα αποχαιρετιστήριο άσμα σε μια Αθήνα που δεν υπάρχει πια και αποτελεί σημαντικό δείγμα γραφής ενός ιδιαίτερου δημιουργού. 
Το 2005, βασισμένος στο ομότιτλο βιβλίο του Πέτρου Τατσόπουλου, σκηνοθέτησε την ταινία «Η Καρδιά του Κτήνους» και κατάφερε για ακόμα μία φορά να κερδίσει κοινό και κριτικούς.  
Τα «4 Μαύρα Κουστούμια» είναι η τέταρτη σκηνοθετική του δουλειά με την οποία καθιέρωσε το στιλ του σαν κινηματογραφιστής, δίνοντας ξεκάθαρα πια το προσωπικό του στίγμα στο ελληνικό σινεμά.
Απέσπασε βραβεία στο Φεστιβάλ Θεσσαλονίκης (Κρατικό Βραβείο Ποιότητας Πρωτοεμφανιζόμενου Σκηνοθέτη, Βραβείο Β’ Ανδρικού Ρόλου για τον Γιώργο Βουλτζάτη, Ειδική Μνεία από την Ένωση Ελλήνων Κριτικών) και στο Φεστιβάλ Κωνσταντινούπολης (Βραβείο FIPRESCI).
Φώτης Μεσθεναίος

Βιογραφία

Γεννήθηκε στο Ρέθυμνο το 1931 και ήταν ανεψιός του ρεμπέτη Μήτσου Περδικόπουλου, ο οποίος έγραψε το τραγούδι Το μινόρε της αυγής. Εργάστηκε τη δεκαετία του ' 60 ως φωτογράφος και σκηνοθέτης ταινιών μικρού μήκους. Στα τέλη της δεκαετίας του 1970 έγινε γενικός διευθυντής της ΕΡΤ. Το 1983 σκηνοθέτησε για την κρατική τηλεόραση τη δημοφιλή σειρά για το ρεμπέτικο Το μινόρε της αυγής, η οποία συνεχίστηκε και σε έναν δεύτερο κύκλο επεισοδίων, ως το 1984. Το 1986 έπαιξε στην ταινία του Δημήτρη Παναγιωτάτου Η νύχτα με τη Σιλένα . Το κύκνειο άσμα του ήταν η τηλεοπτική σειρά της ΕΤ-1, Σαν τα τρελά πουλιά, το 1987. Απεβίωσε από καρδιακή προσβολή στις 11 Φεβρουαρίου 1988 και κηδεύτηκε δύο ημέρες μετά, στο Νεκροταφείο Ζωγράφου.
Αθλητική Ένωση Κυθραίας

Ιστορία

Οι πρώτες σκέψεις για την ίδρυση αθλητικού σωματείου στην Κυθρέα πραγματοποιήθηκαν το 1947 και ανήκαν στους Πέτρου Στυλιανού και Χριστάκη Παπανδρέου, αμφότεροι μαθητές γυμνασίου στη Λευκωσία. Ο σύλλογος ιδρύθηκε τελικά το 1950 και αρχικά διέθετε μόνο τμήμα ποδοσφαίρου. Τα χρώματα του συλλόγου και η συντομογραφία ΑΕΚ πάρθηκαν από την Αθλητική Ένωση Κωνσταντινουπόλεως. Το 1970 η ΑΕΚ εντάχθηκε στις τάξεις της Κυπριακής Ομοσπονδίας Ποδοσφαίρου (ΚΟΠ) ως ομάδα Γ΄ κατηγορίας .Το 1974 πραγματοποιήθηκε η τουρκική εισβολή στην Κύπρο και η Κυθρέα παραμένει από τότε υπό κατοχή. Το σωματείο έγινε προσφυγικό και επαναδραστηριοποιήθηκε αρχικά στο Καϊμακλί και μετέπειτα στην Αγλαντζιά της Λευκωσίας. 
Πριν το 1974 η ΑΕΚ είχε αποκτήσει και τμήμα κλασικού αθλητισμού ενώ υπήρχε δραστηριότητα και στον πολιτιστικό τομέα (διοργάνωση παραστάσεων, δημιουργία δανειστικής βιβλιοθήκης). Με την επαναδραστηριοποίηση του συλλόγου μετά την τουρκική εισβολή παρέμεινε ενεργό μόνο το ποδοσφαιρικό τμήμα.

Έδρα

Πρώτη έδρα της ποδοσφαιρικής ομάδας ήταν το γήπεδο του Σώζου στην είσοδο της Κυθρέας κοντά στο κέντρο Πάνθεον ενώ αργότερα χρησιμοποιήθηκε ως έδρα χώρος στην τοποθεσία Εφτά Μίλι. Μετά την ένταξη της ΑΕΚ στην ΚΟΠ δημιουργήθηκε ιδιόκτητο γήπεδο στην τοποθεσία Φιλλέρι. Μετά το 1974 και την προσφυγοποίηση του σωματείου, η ΑΕΚ χρησιμοποίησε σαν έδρα της διάφορα γήπεδα στη Λευκωσία. Μέχρι και τα τέλη της δεκαετίας του 80' έδρα της oμάδας υπήρξε το Κοινοτικό Στάδιο Καϊμακλίου, ενώ στην δεκαετία του 90' έδρα της αποτέλεσε το Δημοτικό Στάδιο Αγλαντζιάς. Στη δεκαετία του 2000 η έδρα της μεταφέρθηκε στο Στάδιο του Κύκκου στην Έγκωμη, ενώ στις αρχές της επόμενης δεκαετίας η ΑΕΚ επέστρεψε στο Δημοτικό Στάδιο Αγλαντζιάς, το οποίο στο μεταξύ είχε ανακαινιστεί.
Γεώργιος Παμπούκης

Βιογραφικά στοιχεία

Γεννήθηκε στο Κιάτο της Κορινθίας το 1885. Σπούδασε ιατρική στο Εθνικό Πανεπιστήμιο και αναγορεύτηκε διδάκτωρ. Συνέχισε τις σπουδές του στο Βερολίνο και Ζυρίχη. Επέστρεψε στην Ελλάδα και διορίστηκε καθηγητής της Ψυχιατρικής και της Νευρολογίας.
Ευθύμιος Κεχαγιάς

Βιογραφικά στοιχεία

Γεννήθηκε στις αρχές της επαναστάσεως του 1821 στην Παρνασίδα της Άμφισσας. Ο πατέρας του Ιωάννης και ιδίως ο θείος του Αναγνώστης είχαν διακεκριμένη εκεί περιωπή. Σε παιδική ηλικία έμεινε ορφανός από πατέρα. Μαθήτευσε επί Καποδίστρια στην Σχολή Αιγίνης, και έπειτα στο γυμνάσιο της Αθήνας, όπου και διακρίθηκε στα μαθηματικά.
Στράφηκε στο εμπόριο και εργάστηκε ως υπάλληλος στο πρώτο εμπορικό κατάστημα της Αθήνας που είχε ιδρύσει ο συγγενής του έμπορος Λαζαρής. Προσελήφθη στην Εθνική Τράπεζα από την ίδρυση του καταστήματος το 1842.
Το 1851 πήγε με αποστολή στην Ευρώπη και παρέμεινε πάνω από ένα χρόνο στη Γαλλία για να μελετήσει τις νεώτερες οικονομικές μεθόδους Τραπεζιτικής Πίστεως και των διαφόρων κλάδων της Εθνικής Βιομηχανίας.
Επιστρέφοντας από την Γαλλία έγινε μέλος του Ελληνικού Κοινοβουλίου, εκλεγόμενος το 1853 βουλευτής Παρνασσίδος. Μετά την μεταπολίτευση εκλέχτηκε Πληρεξούσιος και έγινε το 1863 Υπουργός Οικονομικών δια ψηφίσματος της έκτακτης Εθνικής Συνελεύσεως. Για δεύτερη φορά έγινε υπουργός Οικονομικών το 1867. Απεβίωσε στις 24 Μαρτίου 1885.
Βουδιστική Ένωση Γαλλίας

Η Βουδιστική Ένωση Γαλλίας (γαλλικά: Union Bouddhiste de France, UBF), ιδρυθείσα το 1986, είναι απολιτική, μη κερδοσκοπική ομοσπονδία. Ρόλος της είναι η καλλιέργεια των σχέσεων μεταξύ των βουδιστικών οργανώσεων της Γαλλίας και του συνόλου των δημοσίων αρχών. Ως εκ τούτου, περιλαμβάνει, μεταξύ των μελών της, βουδιστικές οργανώσεις και κοινότητες, οι οποίες διέπονται από τους νόμους της 1ης Ιουλίου 1901 (μη κερδοσκοπικό σωματείο) και της 9ης Δεκεμβρίου 1905, καθώς και τα εκτελεστικά διατάγματά τους.

Πληροφορίες

Η Βουδιστική Ένωση Γαλλίας εδρεύει στην Παγόδα της Βανσέν.
Η UBF διαθέτει, κάθε πρωινό Κυριακής, δική της εκπομπή υπό τον τίτλο Sagesses bouddhistes, η οποία προβάλλεται από το France 2. 
Το 2012, η Βουδιστική Ένωση Γαλλίας ανακοίνωσε πως ο αριθμός των πιστών Βουδιστών στη Γαλλία ήταν της τάξεως του ενός εκατομμυρίου, γεγονός το οποίο καθιστά τον Βουδισμό ως την τέταρτη θρησκεία, βάση αριθμού πιστών, στη Γαλλία.
De Havilland Moth Minor

Σχεδιασμός και ανάπτυξη

Το Moth Minor ήταν ένα χαμηλοπτέρυγο μονοπλάνο το οποίο σχεδιάστηκε για να αντικαταστήσει τα διπλάνα της σειράς Moth. Στόχος ήταν να έχει παρόμοιες επιδόσεις, αλλά με κινητήρα μικρότερης ισχύος. Παρόμοιας λογικής ήταν το μονοπλάνο DH.81 Swallow Moth του 1931, το οποίο δεν εντάχθηκε όμως σε παραγωγή. Το πρωτότυπο του Moth Minor, ξύλινης κατασκευής, πραγματοποίησε την παρθενική του πτήση στο Χάτφιλντ στις 22 Ιουνίου 1937. Πιλότος ήταν ο ίδιος ο Τζόφρι ντε Χάβιλαντ (Geoffrey de Havilland). Μέχρι το ξέσπασμα του Δευτέρου Παγκοσμίου Πολέμου είχαν ήδη παραχθεί τουλάχιστον εκατό μονάδες. Με τιμή πώλησης μόλις £575, το Moth Minor ήταν ιδιαίτερα δημοφιλές στις αερολέσχες, που επιδίωκαν να αποκτήσουν σύγχρονα μονοπλάνα.

Επιχειρησιακή ιστορία

Με το ξέσπασμα της σύρραξης το εργοστάσιο του Χάτφιλντ στράφηκε στην παραγωγή πολεμικού υλικού. Έτσι αποφασίστηκε η αποστολή σχεδίων, εξαρτημάτων και ημιτελών Moth Minor στην Αυστραλία, για να συνεχιστεί η κατασκευή του τύπου. Ολοκληρώθηκαν περισσότερα από 40 αεροσκάφη εκεί.
Moth Minor που ήταν στην κατοχή ιδιωτών επιτάχθηκαν και εντάχθηκαν σε υπηρεσία με την RAF και την αεροπορία του Βασιλικού Ναυτικού (Fleet Air Arm). Το Αεροπορικό Σώμα του Στρατού των ΗΠΑ (USAAC) επίσης αξιοποίησε ένα Moth Minor. Μεγάλος αριθμός αεροσκαφών στάλθηκε από το Ηνωμένο Βασίλειο στην Αυστραλία, όπου εντάχθηκαν -μαζί με Moth Minor εγχώριας κατασκευής- σε υπηρεσία με την Βασιλική Αυστραλιανή Πολεμική Αεροπορία (Royal Australian Air Force, RAAF).
Μετά το τέλος του πολέμου, αρκετά Moth Minor πέρασαν στην κατοχή ιδιωτών.